31/07/2018 | Administración LocalMunicipal
Cabanas
Aprobación definitiva da Ordenanza fiscal do imposto sobre construcións, instalacións e obras

ANUNCIO Aprobación definitiva da modificación da Ordenanza Fiscal n.º 5, Reguladora do Imposto sobre Construcións, Instalacións e Obras Aprobada inicialmente na sesión Plenaria ordinaria de data 30 de maio de 2018 a modificación da Ordenanza Fiscal n.º 5, Reguladora do Imposto sobre Construcións, Instalacións e Obras, e sometida a información pública no Boletín Oficial da Provincia da Coruña n.º 106, do 6 de xuño de 2018, polo prazo de trinta días, sen terse presentado alegacións á mesma, elévase automaticamente a definitivo o acordo inicial, publicándose integramente o texto da Ordenanza no Boletín Oficial da Provincia da Coruña, no cumprimento do establecido no artigo 17.4 do Real Decreto Lexislativo 2/2004, do 5 de marzo, polo que se aproba o Texto Refundido da Lei Reguladora das Facendas Locais. Contra a aprobación definitiva poderá interpoñerse recurso contencioso-administrativo nos termos establecidos na Lei 29/1998, do 13 de xullo, Reguladora da Xurisdición Contencioso-Administrativa. “ORDENANZA FISCAL NÚMERO 5, REGULADORA DO IMPOSTO SOBRE CONSTRUCIÓNS, INSTALACIÓNS E OBRAS Artigo 1.º.–Fundamento legal. No uso das facultades normativas outorgadas polos artigos 133.2 e 142 da Constitución Española, de acordo co establecido nos artigo 105 e 106 da Lei 7/1985, do 2 de abril, Reguladora das Bases de Réxime Local, sobre potestade normativa en materia de tributos locais e, de conformidade, co establecido nos artigos 15.1 e 59.2 do Real Decreto Lexislativo 2/2004, do 5 de marzo, polo que se aproba o Texto Refundido da Lei Reguladora das Facendas Locais, este Concello establece o Imposto sobre Construcións, Instalacións e Obras, que se rexerá polo disposto na devandita Lei e pola presente Ordenanza fiscal. Artigo 2.º.–Natureza e Feito impoñible. O imposto sobre construcións instalacións e obras, é un tributo indirecto cuxo feito impoñible está constituído pola realización no termo municipal de Cabanas, de calquera construción, instalación ou obra para a que se esixa a obtención da correspondente licenza de obras ou urbanística, obtivérase ou non a devandita licenza, ou para a que se esixa presentación de declaración responsable ou comunicación previa, sempre que a expedición da licenza ou da actividade de control corresponda ao Concello de Cabanas. Artigo 3.º.–Construcións, instalacións e obras suxeitas.1. Son construcións, instalacións e obras suxeitas ao Imposto todas aquelas cuxa execución implique a realización do feito impoñible definido no artigo anterior e, en particular as seguintes: a) As obras da nova planta e de ampliación de edificios, ou necesarias para a implantación, ampliación, modificación ou reforma de instalacións de calquera tipo. b) As obras de modificación ou de reforma que afecten a estrutura, o aspecto exterior ou a disposición interior dos edificios, ou que incidan en calquera clase de instalacións existentes. c) As obras provisionais. d) A construción de vaos para a entrada e saída de vehículos das fincas na vía pública. e) As construcións, instalacións e obras realizadas na vía pública por particulares ou polas empresas subministradoras de servizos públicos, que corresponderán tanto ás obras necesarias para a apertura de calas e pozos, colocación de postes de soporte, canalizacións, conexións e, en xeral, calquera remoción do pavimento ou beirarrúas, como as necesarias para a reposición, reconstrución ou arranxo do estragado coas calas mencionadas. f) Os movementos de terra, tales como desmontes, explanacións, escavacións, terraplenados, salvo que estes actos estean detallados e programados como obras a executar nun proxecto de urbanización ou edificación aprobado ou autorizado. g) As obras de peche dos solares ou dos terreos e dos valos, as estadas e as andamiaxes de precaución. h) A nova implantación, a ampliación, a modificación, a substitución ou o cambio de emprazamento de todo tipo de instalacións técnicas dos servizos públicos, calquera que sexa seu emprazamento. i) Os usos e instalacións de carácter provisorio. l) A instalación, reforma ou calquera outra modificación dos soportes ou valos que teñan publicidade ou propaganda. ll) As instalacións subterráneas dedicadas aos aparcadoiros, ás actividades industriais, mercantís ou profesionais, aos servizos públicos ou a calquera outro uso a que se destine ao subsolo. m) A realización de calquera outra actuación establecida polos plans de ordenación ou polas ordenanzas que lles sexan aplicables como suxeitas a licenza municipais, sempre que se trate de construcións, instalacións ou obras. n) Derrubamentos. ñ) Aliñacións e rasantes. o) As que se realicen en cemiterios. p) Calquera outra construción, instalación ou obra que precise licenza de obra ou urbanística ou da preceptiva comunicación previa. Quedan tamén incluídas no feito impoñible do imposto, as construcións, instalacións e obras que se realicen en cumprimento dunha orde de execución municipal ou aquelas outras que requiran a previa existencia dun acordo aprobatorio ou dunha concesión. Nestes supostos a licenza aludida no apartado 1, considerarase outorgada unha vez ditada a orde de execución, adoptado o acordo ou adxudicada a concesión polos órganos municipais competentes, con cumprimento da tramitación preceptiva, e legalmente notificado o acto administrativo á persoa interesada. Artigo 4.º.–Supostos de non suxeición. Non estarán suxeitas ao imposto regulado na presente ordenanza: a) As obras, construcións e instalacións que, debendo ser entregadas ao Patrimonio Municipal, fosen executadas por outras administracións públicas en virtude de convenio de colaboración ou cooperación co Concello. b) As obras, construcións e instalacións realizadas por entidades de interese público ou asociacións veciñais en bens de uso ou servizo público municipal, coa autorización previa do órgano correspondente. c) As obras que consistan en construción e reconstrución de muros, como consecuencia da necesidade de ensanche das vías públicas si se efectuou a cesión gratuíta dos terreos polos propietarios, sempre e cando non se trate dunha urbanización obrigatoria establecida pola normativa urbanística. Artigo 5.º.–Exencións. Esta exenta do pagamento do imposto a realización de calquera construción, instalación ou obra da que sexa dono o Estado, as comunidades autónomas ou as entidades locais, que estando suxeitas a este, sexan directamente destinadas a estradas, ferrocarrís, portos, aeroportos, obras hidráulicas, saneamentos de poboacións e das súas augas residuais, aínda que a súa xestión se leve a cabo por organismos autónomos, tanto si se trata de obras de inversión nova como de conservación. Artigo 6.º.–Suxeitos pasivos e substitutos do contribuínte.1. Son suxeitos pasivos deste imposto a título de contribuíntes as persoas físicas ou xurídicas e as entidades a que se refire o artigo 35.4 da Lei Xeral Tributaria, que sexan donos das construcións, instalacións ou obras, sexan ou non propietarios do inmoble sobre o que se realicen aquelas. Os efectos deste punto terán a consideración de donos das construcións instalacións ou obras quen soporten os gastos ou custes que comporten a súa realización.2. No suposto de que a construción, instalación ou obra non sexa realizada polo suxeito pasivo contribuínte terán a condición de suxeitos pasivos substitutos do contribuínte quen solicite as correspondentes licenzas ou presenten as correspondentes declaracións responsables ou comunicacións previas ou quen realice as construcións, instalacións ou obras. O substituto poderá esixir do contribuínte o importe da cota tributaria satisfeita. Artigo 7.º.–Base impoñible. A base impoñible do imposto está constituída polo custo real e efectivo da construción, instalación ou obra e, enténdese por tal, a estes efectos, o custe de execución material daquela. Non forman parte da base impoñible o Imposto sobre o Valor Engadido e demais impostos análogos propios de réximes especiais, as taxas, prezos públicos e demais prestacións patrimoniais de carácter público local relacionadas, no seu caso, coa construción, instalación ou obra, nin os honorarios de profesionais, o beneficio empresarial do contratista nin calquera outro concepto que non integre, estritamente, o custe de execución material. Artigo 8.º.–Tipo de gravame e cota tributaria. A cota tributaria íntegra do imposto virá determinada pola aplicación do tipo de gravame sobre a base impoñible. O tipo de gravame queda fixado no 3,00 por cento.2.-A cota tributaria líquida do imposto será, no seu caso, o resultado de aplicar á cota tributaria íntegra, as bonificacións que establecesen no artigo 10 desta ordenanza. Artigo 9.º.–Devengo do imposto. A obriga de contribuír nace no momento de iniciarse a construción, instalación ou obra, mesmo nos casos en que comece sen ter obtido a licenza ou non se presentara a declaración responsable ou comunicación previa ante o Concello. Artigo 10.º.–Bonificacións. De acordo co establecido no artigo 103.2 do Texto Refundido da Lei Reguladora de Facendas Locais, aprobado polo Real Decreto Lexislativo 2/2004, do 5 de marzo, establécense as seguintes bonificacións a aplicar na cota correspondente: a) Establécese unha bonificación do 50 por cento sobre a cota do imposto, a favor das construcións, instalacións ou obras referentes ás vivendas de protección oficial. b) Establécese unha bonificación a favor das construcións, instalacións e obras que, en edificacións e instalacións xa existentes, favorezan as condicións de acceso e habitabilidade das persoas con discapacidade. A bonificación establécese no 50 por cento dos gastos de execución material e aplicarase á cota resultante de aplicar, no seu caso, a bonificación a que ser refire o parágrafo anterior. As bonificacións previstas nas letras anteriores esixirán: – Solicitude da persoa interesada. – Informe dos servizos municipais correspondentes (Urbanismo, Intervención, Servizos Sociais). – Acordo do órgano competente. As solicitudes de bonificación incluídas nos puntos a) e b) deberán presentarse coincidindo coa solicitude das correspondentes licenzas. As bonificacións aplicaranse sobre a cota íntegra do imposto e serán compatibles pero, en todo caso, as bonificacións aplicadas de forma acumulativa neste artigo en ningún caso poderán exceder do 75% da cota íntegra. c) Gozarán de bonificación as edificación, instalacións ou obras dedicadas á implantación dunha nova actividade económica ou empresarial no Polígono Industrial de Vilar do Colo, que sexan declaradas de especial interese ou utilidade municipal por concorrer circunstancias de fomento do emprego que xustifiquen tal declaración, cumprindo as seguintes condicións: – As actividades económicas deberán estar implantadas no Polígono Industrial de Vilar do Colo e ha de constituír o centro de traballo no que se adoptan as medidas de fomento do emprego. – Unicamente procederá a declaración de interese municipal para a implantación dunha nova actividade económica, entendendo por aquela que conleve a edificación en solares baleiros, ou ben a ampliación de instalacións ou edificacións de industrias existentes, sempre e cando conleve a creación de novo emprego. – Deberase acreditar a alta no Censo de actividades económicas, mediante a presentación do modelo 036 ou equivalente. – A actividade deberá contar con todas as licenzas ou permisos sectoriais precisos, así como en todo caso contar coa licenza de obra das edificacións obxecto de bonificación e de primeira ocupación. – Deberá acreditarse ter solicitado a alta das novas construcións ou instalacións na Dirección Xeral do Catastro. – Estar ao corrente no pago de todos os tributos municipais e estatais, así como ao corrente no pago das súas obrigas coa Seguridade Social. Para o poder gozar desta bonificación, as persoas interesadas deberán presentar solicitude de concesión de especial utilidade ou interese municipal por concorrer circunstancias de fomento do emprego, xunto coa solicitude de licenza de obra ou urbanística, ou declaración responsable ou comunicación previa, acompañada duna memoria explicativa na que se achegue a seguinte documentación: – Situación da parcela na que se executará o proxectado, indicando o número de referencia catastral. – Descrición da actividade económica e das actividades previstas, indicando os procesos produtivos que se desenvolverán na mesma, así como a utilidade das obras e instalacións proxectadas para a creación dos postos de traballo. – Número previsto de creación de postos de traballo da actividade que teñan como centro de traballo as instalacións na parcela indicada. No suposto de solicitarse a bonificación por ampliación de instalacións, indicarase o número previsto de traballadores existentes antes e despois da mesma. Haberá que xustificar a inexistencia de relación laboral dos traballadores coa persoa física ou xurídica contratante nos seis meses anteriores á contratación. Para o cálculo dos postos de traballo estes deben supoñer a ocupación permanente de postos de traballo de nova creación a tempo completo. No caso de seren a tempo parcial o seu cálculo levarase a cabo mediante a equivalencia destes con postos de traballo a tempo completo. Unha vez informada a solicitude e licenza municipal formularase proposta ao Pleno da Corporación aos efectos de determinar se concorren as circunstancias para a declaración de especial interese ou utilidade municipal, o cal decidirá por maioría simple. Outorgada se procede a declaración, resolverase polo órgano competente e notificarase ao suxeito pasivo ao mesmo tempo que se xirará a correspondente liquidación provisional. A porcentaxe de bonificación á que dará lugar a concesión da declaración de especial interese ou utilidade municipal será a seguinte en función da acreditación do número de postos de traballo creados: – Até 10 postos de traballo creados: 50%. – De 11 a 20 postos de traballo creados: 75%. – Máis de 20 postos de traballo creados: 95%. O importe da bonificación aplicarase trala aprobación da liquidación definitiva do imposto, unha vez rematada a obra e obtida a preceptiva licenza de primeira ocupación, para o cal o suxeito pasivo deberá presentar, xunto coa documentación acreditativa do custe real e efectivo da obra, a seguinte documentación que acredite a creación efectiva dos novos postos de traballo: Certificado en vigor expedido pola Axencia Estatal de Administración de que a empresa está ao corrente coas súas obrigas tributarias. Certificado en vigor expedito pola Tesouraría Xeral da Seguridade Social de que a empresa está ao corrente coas súas obrigas. Acreditación da presentación do modelo de alta das novas construcións e instalación na Dirección Xeral do Catastro. Indicación e descrición das autorizacións sectoriais posuídas para o desenvolvemento da actividade económica, indicando no seu caso o número de inscrición en rexistros autonómicos ou estatais. Acreditación do número de postos de traballo creados mediante a aportación da seguinte documentación: – Copia dos contratos de traballo dos novos traballadores, no que quede acreditado que o centro de traballo correspóndese co inmoble para o que se solicita a bonificación. – Copia dos modelos RNT do derradeiro exercicio económico dos novos traballadores. – Certificado de vida laboral dos traballadores O emprego comprometido deberá manterse, cando menos, un período de tres anos dende o inicio da actividade polo suxeito pasivo. Tal circunstancia deberá acreditarse dentro dos 15 días seguintes ao remate de cada trimestre. O non cumprimento deste requisito dará lugar ao inicio do correspondente expediente de reintegro. Non dará lugar á aplicación da bonificación concedida: 1.º. A non acreditación suficiente da creación de novos postos de traballo comprometidos na solicitude inicial.2.º. A prescrición do prazo para practicar a liquidación definitiva do imposto.3.º. A declaración de caducidade da licenza de obra concedida ou do transcurso do prazo máximo de vixencia da mesma.4.º. A denegación da concesión da licenza de primeira ocupación das obras obxecto de licenza por non cumprir as condicións da licenza outorgada ou incumprimento das condicións establecidas na comunicación previa.5.º. Non procederá outorgar a bonificación a aquelas construcións, instalacións e obras que empezasen ou rematasen sen ter solicitado a correspondente licenza de obras municipal, así como no caso de comisión doutra infracción urbanística. Artigo 11.º.–Normas de xestión. Cando se conceda a licenza preceptiva, se presente a declaración responsable ou a comunicación previa ou cando, non solicitándose, concedido ou denegado aínda aquela ou presentada estas, se inicie a construción, instalación ou obra, practicarase unha liquidación provisional a conta, determinándose a base impoñible en función do orzamento presentado polos interesados, sempre que fora visado polo colexio oficial correspondente cando elo constitúa un requisito preceptivo; noutro caso, a base impoñible determinarase pola oficina técnica municipal en función de los módulos previstos na presente ordenanza, e que figuran como anexo da mesma. Unha vez finalizada a construción, instalación ou obra, e tendo en conta o seu custo real e efectivo, o Concello, mediante a oportuna comprobación administrativa, modificará, no seu caso, a base impoñible a que se refire o apartado anterior practicando a correspondente liquidación definitiva e esixindo do suxeito pasivo ou reintegrándolle, no seu caso, a cantidade que corresponda. No caso de que se modificara o proxecto inicial das construcións, instalacións ou obras e se incrementara o orzamento, unha vez aceptada a modificación pola Administración municipal os suxeitos pasivos están obrigados a facer o ingreso da liquidación complementaria pola diferenza entre o orzamento inicial e o modificado con suxeición a prazos, requisitos e efectos indicados ao efecto. No caso de que non se executen as construcións, instalacións ou obras, o interesado terá dereito á devolución do ingresado, unha vez que formule renuncia expresa á licenza ou comunicación previa presentada. De non mediar solicitude licenza ou presentación da comunicación previa antes do inicio das obras, a conduta, sen prexuízo das súas repercusións urbanísticas, constituirá unha infracción tributaria, segundo o disposto no artigo 13 desta Ordenanza. Artigo 12.º.–Inspección e recadación. A inspección e recadación do imposto realizarase de acordo co previsto na Lei Xeral Tributaria e demais leis do Estado reguladoras da materia, así como nas disposicións ditadas para o seu desenvolvemento. Artigo 13.º.–Infraccións e sancións. Para todo o relativo á cualificación de infraccións tributarias e a imposición das sancións correspondentes, rexerá o disposto nos artigos 178 e seguintes da Lei 58/2003, do 17 de decembro, xeral tributaria e disposicións concordantes. Disposición adicional Para o non previsto nesta Ordenanza fiscal estarase ó disposto no Texto Refundido da Lei Reguladora das Facendas Locais, Lei Xeral Tributaria e disposicións concordantes. Disposición final A presente Ordenanza fiscal, aprobada polo Pleno da Corporación en sesión celebrada en data 30 de maio de 2018, entrará en vigor no momento da súa publicación íntegra no Boletín Oficial da Provincia, sendo de aplicación a partir do día seguinte, permanecendo en vigor até a súa modificación ou derrogación expresa. Cabanas, 24 de xullo de 2018. O alcalde, Germán Castrillón Permuy ANEXO Á ORDENANZA FISCAL REGULADORA DO IMPOSTO DE CONSTRUCIÓNS, INSTALACIÓNS E OBRAS Relación de prezos medios de execución material definida polos servizos técnicos municipais achegada á presente Ordenanza NOTA.–No suposto de construcións, instalacións ou obras non encadradas nas partidas anteriores aplicaráselles o prezo medio que máis se aproxime por similitude aos supostos tipificados.